ગાયોને ઘાસ અને લાડવા ખવડાવવાથી પુણ્ય ઉપાર્જન થાય છે એ શ્રદ્ધાને લીધે આ મંદિરોમાં આવતા ભક્તોએ કોઈ નકારાત્મક વિચારો વગર ઘાસ અને લાડવા ખવડાવવાના શરૂ કર્યા. ગાયવાળાની આવક શરૂ થઈ ગઈ. શ્રદ્ધા વધતી ગઈ. આવક વધતી ગઈ. આ કારણે ગાયવાળો બીજી ગાયો લઈ આવ્યો. શ્રદ્ધાળુઓ તો પુણ્ય ઉપાર્જન કરવા ગાયને ઘાસ ખવડાવતા અને લાડવા ખવડાવતા. ગાયો ખાઈ-ખાઈને ફુટપાથ પર જ ગંદકી કરતી હતી. ગાયવાળાને એનાથી શું મતલબ હતો? તેને તો આવકમાં રસ હતો. થોડા સમય પછી તેણે એ જ જગ્યાએ ગાયોનું તાજું દૂધ વેચવાનું શરૂ કરી દીધું. એમાં પણ તેને રહેવાસીઓનો જ સહકાર મળવા લાગ્યો. કોઈ પણ જાતના ખર્ચા વગર ગાયવાળાની આવક વધવા લાગી હતી. ધીરે-ધીરે તે આ વિસ્તારનો ‘ભાઈ’ બની ગયો. તે કોઈની ફરિયાદની પરવા કર્યા વગર તેના ધીકતા ધંધાને વિકસાવી રહ્યો છે.